Шахмат джэгупIэ унэр къагъэщIэрэщIэж
ХьэтIохъущокъуэм и хадэм ит шахмат унэ цIыкIур зэрагъэпэщыжын зэраухам щыгъуазэ дещI Налшык къалэм и унафэщI Ахъуэхъу Таймураз.
«Куэд щIакъым ХьэтIохъущокъуэм и хадэм ит шахмат джэгупIэ унэ цIыкIур къэдгъэщIэрэщIэжын мурад зэрыдиIэр зэрыдгъэIурэ, — щетх къалэтетым Инстаграмым щиIэ напэкIуэцIым. — Си гуапэу хъыбар фызогъащIэ ухуэныгъэ лэжьыгъэхэр зэрыдухамкIэ, шахмат унэр хьэщIэ къыщыхуеблэгъэнум зэрыпэплъэмкIэ».
«Зи гугъу тщIы ухуэныгъэм совет зэман лъандэрэ нэхъыжьми нэхъыщIэми зыщагъэпсэхун яфIэфIу итщ ХьэтIохъущокъуэм и хадэм. Абы щыплъагъурейт газет, тхылъ зэгуэха зыIыгъхэри, шахмат щызэдэджэгухэри. Ар дигу илъу, къалэн зыщытщIыжат а унэ цIыкIум совет зэманым иIа пщIэр едгъэгъуэтыжыну, абы щыбгъуэту щыта гупсэхугъуэри зэрыхъукIэ кIэрымыхуу, — етх Ахъуэхъум адэкIэ. — Унэр щызетхьэм абы шахматыр уигу къигъэкIыу къызэрыдгъэнэным дыхущIэкъуащ.
«Шахмэтыдзэм щыщ зауэлIхэр», ухуэныгъэр яхъумэм хуэдэу, щытщ щIыхьэпIэм деж. Унэ кIуэцIым шахмат пхъэбгъуу 8 щыукъуэдиящ, дэтхэнэ зыми уэздыгъэ къешэлIауэ. Пхъэм къыхэщIыкIа тетIысхьэпIэхэри ихъуреягъкIэ къедгъэувэкIащ, я ноутбукыр яIыгъыу шахмат унэ цIыкIум щылэжьэну мурад зыщIынкIи хъунухэм папщIэ. Унэм и хъуреягъыр удз щхъуантIэм зэщIиблэнущ. Дэтхэнэ зыри къыдогъэблагъэ шахмат унэ цIыкIум къекIуалIэу и гукъыдэжыр къиIэтыну. Шэч къытесхьэркъым ар къалэдэсхэм я псэм зыщигъэпсэху щIыпIэ зэрыхъунум».
Чэрим Марианнэ.
